Salvador Gregori: "Un partit que aspira a governar no pot basar la seua estratègia en l?engany sistemàtic"
29 maig 2025

## Salvador Gregori: "Un partit que aspira a governar no pot basar la seua estratègia en l?engany sistemàtic"29 maig 2025Última actualització: 29 maig 2025

![](../gestion/img/8a0c356e2783c3dbe56ead48c906d6a43c4f55899b773cc4745dd7ceaf83965b.jpg)  
  

El regidor delegat d’Hisenda de l’Ajuntament de Gandia, **Salvador Gregori**, ha comparegut hui en roda de premsa per a respondre amb contundència a les últimes acusacions i declaracions del Partit Popular local, a les quals ha qualificat de “_mentides, bulos i manipulacions descarades_”.

Gregori ha iniciat la seua intervenció denunciant l’estratègia del PP com un intent deliberat d’“i_nundar l’espai públic de falsedats_”, comparant aquesta tàctica amb la doctrina de l’assessor de l’extrema dreta nord-americana, Steve Bannon, en referència a la confusió informativa com a arma política.

Durant la seua compareixença, el regidor ha desmuntat punt per punt les afirmacions del PP, assenyalant que totes manquen de rigor o estan basades en interpretacions esbiaixades:

*   **Sobre el deute municipal**, Gregori ha recordat que en el segon trimestre de 2021, el deute ascendia a 273 milions d’euros, i a dia de hui se situa en 256 milions. “Lluny d’augmentar com denunciava el PP, el deute ha disminuït. Dir el contrari és simplement mentir”, ha assegurat.
    
*   **Respecte a la comparació amb Jaén**, ha aclarit que va ser Gandia qui va aplicar en el seu moment el mateix model d’ajust que ara s’està aplicant a la ciutat andalusa. “És fals que a Gandia se li haja perdonat cap deute. Al contrari, hem complit amb les exigències que ara es demanen a altres municipis i hem sigut referent de bon comportament financer”.
    
*   **Sobre les dades de pobresa**, Gregori ha criticat la utilització interessada de xifres autonòmiques per part del PP per a dibuixar una situació falsa a nivell local: “No es pot extrapolar el 29% de pobresa de la Comunitat Valenciana a Gandia, i encara menys quan la renda mitjana per llar a la nostra ciutat és superior a la mitjana autonòmica: 30.025 euros front als 29.026”, ha remarcat.
    
*   **En relació amb l’ajornament del deute fins a 2070**, ha explicat que es tracta d’una ampliació del període d’amortització voluntària, i que no condiciona la fiscalitat local. “És fals que això impedisca baixar els impostos. L’IBI pot baixar-se del 0,94 actual al 0,80 sense cap problema. I de fet, ja està previst així en l’acord”.
    
*   **Sobre la suposada opacitat del departament d’Hisenda**, Gregori ha sigut categòric: “Des de l’inici d’aquesta legislatura, s’han atés totes i cadascuna de les 16 sol·licituds d’informació formulades pel grup municipal del PP. Cap ha sigut rebutjada. No hi ha ni ocultació ni manca de transparència”.
    

Pel que fa als preus públics, el regidor ha defensat les decisions del govern local, explicant que les revisions responen a l’increment de costos i a directives europees. “_Pujar lleugerament el preu d’alguns serveis no és una pujada d’impostos. A més, molts preus com els dels aparcaments han baixat respecte a legislatures anteriors_”.

Salvador Gregori ha finalitzat la seua intervenció lamentant que _“el PP utilitze la mentida com a eina d’oposició sense cap tipus d’escrúpol_”. En paraules seues, “_un partit que aspira a governar no pot basar la seua estratègia en l’engany sistemàtic i el descrèdit sense fonament_”. I ha conclòs afirmant que des del govern municipal es continuarà treballant amb rigor i serietat, “_malgrat els intents constants d’embarrar el terreny polític d’aquesta ciutat_”.

[Twittear](https://twitter.com/share)